Джордж Байрон
О, как е тъмен моят дух!…

Превод от английски: Любен Любенов, Георги Ленков, —

chitanka.info

О, как е тъмен моят дух!

По-бързо арфата грабни

и нека сладко в твоя слух

звукът й кротък да звъни!

Ако надежда аз тая,

звънът й ще я ободри.

Да можех да се просълзя,

ще спре умът ми да гори.

Тя нека звънне с дива страст,

с печал под твоите ръце!

О, ако не заплача аз,

знай: ще се пръсне туй сърце!

То бе закърмено с тъга,

бе нямо в моите гърди.

Знай: ще се пръсне то сега

или пък песен ще роди!

1815

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.